– Ei tikkende bombe, sier hjelpepleier Gunnhild Berteig, tillitsvalgt på avdelingene 3 og 4, der slitasjen og manglene er åpenbare.

Malingen flasser av veggene, over flere av sengene mangler det lamper, og i taket er det synlige spor etter vannlekkasjer.

Lite lagringsrom fører til at rullestoler, heiser og annet utstyr opptar plass i de smale korridorene.

Synnøve Kolstad har jobbet som hjelpepleier på Moen siden 1977, da institusjonen var ny.

– På de gamle avdelingene har det ikke skjedd stort, sier hun.

På avdeling 3 er det fortsatt dobbeltrom med felles bad og toalett på gangen.

På ett av rommene bor 82-årige Arne Magne Pedersen.

Hver gang han trenger hjelp, må han ringe med ei bjelle som står på nattbordet.

Alarmsystemet brøt sammen i mars.

Nytt anlegg skal være på plass på nyåret, håper de ansatte.

– Jeg har det fint, forsikrer Pedersen. Han klager ikke, men kan forstå at noen reagerer på forholdene.

Dårlig inneklima

Ventilasjon er det dårlig med på de gamle avdelingene.

Lufta er tett og tørr.

Pleiemedhjelper Silje Tajet er én av flere ansatte som plages med hodepine og tretthet.

– Men jeg kan i det minste gå hjem etter jobb. Det kan ikke de som bor her, sier hun.

På sommeren blir det ofte uholdbart varmt på rom som mangler persienner, selv om pleierne henger opp tepper for å dekke til vinduene.

Manglende ventilasjon er et problem også på det knøttlille medisinrommet, opplyser sykepleier Lise Heimdal.

– Her står vi og blander antibiotika på et lite kott, og med ei slitt trefjøl som underlag, sier hun.

Flater som kan rengjøres burde være en selvfølge, men slik er det ikke.

– Fra møkk til mat

Verneombud Heidi Støvner er også bekymret for hygienen.

På avdelingene 1 og 2 er det ikke kjøkkenassistenter.

– Vi går fra møkk til mat. Det er ikke bra, sier hjelpepleieren. Lav grunnbemanning sliter på de ansatte og rammer også beboerne, som ofte må vente lenge på måltidene.

– Middagen blir nesten kald før alle har fått, sier Støvner.

Hun skulle ønske det ikke var slik.

De ansatte gjør så godt de kan, men uten renovering av lokalene og økt bemanning vil det ikke bli bedre.

Neste uke vedtas budsjettet for 2013.

– Kanskje politikerne kunne komme hit på befaring og se selv hvordan ting er, foreslår Synnøve Kolstad.